Las pitschnas chaussas da la vita ans dat la musica sco regal...

...vuless ins chantinar, sch'ins auda l'istorgia commuventa da la vita da Myriam Spycher. Il messadi da la vita destruida tras ina malsogna maligna nun è gist divertent, ma generalmain valaivel. EI sa cloma “Ins na sa tge ch'ins ha, sch'ins ha nagut”. Era sch'ella na giavischass nagut dapli che la sanadad, vuless ella, davent da sia sutga cun rodas, metter a cor a tut ils peduns la dretga tenuta visavi ils giavischs: En la melodia da la vita ston ils tuns da flauta dals plaschairs quotidians esser udibels or dal crescendo dals desideris.

Suenter ch'il dumber dals bains purils è sa reducì ils davos 40 onns per radund la mesadad datti oz en Svizra strusch anc 100'000 bains e manaschis purils. Els èn tuts perditgas d'ina loscha professiun ch'ha furmà la pitga dal stadi agrar svizzer. D'in da ses represchentants raquinta nossa istorgia, in spievel tragic dal flurir e sflurir da la natira e da l'uman.
AI nordvest da Bienna, quasi gia en il district cunfinant cun l’Alsazia, giascha la regiun in pau emblidada dal turissem, las Francas Muntognas. Sulettamain l'enviern carmalan las spundas dal Chasseral vischin ils skiunzs e la planira al pe dal Mont Soleil ils passlungists. La stad sa movan ils turists en direcziun cuntraria vers il lai da Bienna e la regiun bassa.

Ils abitants da questa cuntrada dian sezs ch'els vegnian sin il mund sco amis da la natira e sco urers. Sco en bleras autras parts dal Giura romand furma “l'horlogerie” il fundament dal progress industrial. Cura ch'ils ughenots han stuì fugir da las guerras religiusas en Frantscha èn els sa chasads qua. Sco mecanists da precisiun tradiziunalmain inschignus han els fundà l'industria svizra d'uras da renum singular en tut il mund.

Ara e semna tes paun da mintgadi...
A l'ur da las Francas Muntognas, sin 1081 meters sur mar, giascha la pitschna vischnanca da Mont Tramelan. Strusch 150 abitants giaudan ina natira quasi intacta che vegn sin il pli disturbada dal sgrignim d'in chaval u da la ramur d'in tractor.
Pauc lontan dal center dal lieu sa chatta il grond bain da la famiglia Spycher.
Là stattan stallas e bajetgs d'abitar che na tradeschan a prima vista lur istorgia da duatschient onns. En il rom d'ina renovaziun cumpletta han ins sanà il 1980/81 la part d'abitar. Sch'ins contempla il bajetg pli da strusch, ves'ins immediat ch'ils abitants èn sa dads gronda fadia per mantegnair la substanza da construcziun. Quai è er da chapir, sch'ins sa ch'il tat oriund dad Adelboden s'aveva accumplì in giavisch cun cumprar il 1955 quest bain, per il qual el ha stuì lavurar diramain.
Paun da purs è en general paun dir. Perquai è la glieud che crescha si en in ambient agrar savens segnada dal cumbat cun l'agen terratsch. Quest pregiudizi na constat in summa betg per Myriam Spycher. La dunna fina e sensibla è naschida il 1. d'october 1963 en quest'idilla ed ha passentà la gronda part da si'uffanza ventiraivla cun ils animals. Ella aveva plaschair da mulscher las vatgas e giudeva il chaun, ses animal preferì, ed ils giats. Ella gidava ses geniturs sin il fund ed en chasa. La stad eri da far fain e rasdiv, l'enviern gieva ella cun il latg en chascharia. Medemamain sa deditgava ella cun grond engaschi a la tgira dal guaud.
Bab Melchior, da professiun pastizier, era s'identifitgà cun la decisiun da ses bab per l'agricultura ed adempliva gugent ses duairs da pur. In bun tozzel vatgas da latg, in pau biestga sitga ed in ritg iert da verdura procuravan che la lavur na mancava mai. Da quel temp nagin che pudeva s'imaginar ch'il manaschi stoppia gia baud renunziar a la prestaziun d'ina forza da lavur engaschada e duvrada dapertut.

... engrazia a Dieu en legria e dolur
Ensemen cun la sora pli veglia ed il frar pli giuven ha Myriam passentà bleras uras legraivlas durant la stagiun chauda. Il tschiel era vischin cura ch'ils utschels chantavan ed ils guauds dal Giura envidavan a spassegiadas pli lungas. Era anc oz s'interessa ella per tut ils aspects
da l'agricultura. Ils temas actuals sco il svilup dals pretschs da la charn e las temas d'existenza da blers purs van anc adina fitg a cor ad ella. 
Gia baud ha Myriam, ch'ha oz 33 onns, stabilì in stretg contact cun la baselgia. La cretta pareva ad ella sco ina cumplettaziun natirala dal corp e da sias forzas flaivlas entras ina speranza che po signifitgar vaira forza. Suenter che la malsogna aveva paralisa pli e pli bleras parts da ses corp, sa midava ses stadi d'anim da la desperaziun al giavisch da murir e puspè a la voluntad da tegnair la dira. Igl è il merit da Myriam che la voluntad da viver ha dominà, era suenter bleras tribulaziuns fitg diras. Oz sa conforta ella e sia famiglia cun la segirezza ch'in di spetga sin nus in mund sur ils nivels, nua che la dolur e la miseria han pers lur muntada.

Il temp liber, la musa e la musica
La giuvna pura vuleva dar dumogn anc ad autras sfidas che quellas da ses stretg conturn. Gia cun otg onns ha ella prendì uras privatas da clavazin. Anc avant che daventar maiorenna ha ella cumenzà a schlargiar ses orizont cun far gimnastica, passlung, stretching e cursas en il guaud. Ma sco vaira clamada spetgava sin ella la musica classica. Al conservatori da La Chaux-de-Fonds ha ella fatg la scolaziun da scolasta da clavazin ed ha alura instruì a partir dal 1986 en la scola da musica da St. Imier. Il 1991 ha ella cuntinuà cun la scolaziun da sopranista. Oz anc glischan ses egls cura ch'ella raquinta da la distincziun, cun la quala ella ha terminà il 1992 il diplom sco sopranista.
Suenter ina scolaziun supplementara tar ina pedagoga da chant a Berna ha ella cumenzà ina carriera empermettenta sco chantadura. Suenter diversas represchentaziuns en Svizra ha ella chantà sco solista en ina baselgia a Budapest. Quest'occurrenza dueva daventar il punct culminant da ses operar musical, segnà d'in chant pur ed expressiv. Ses cumponists preferids èn il vegl magister Johann Sebastian Bach, Johannes Brahms, il maister da la musica da chombra, e Felix Mendelssohn-Bartholdy che furma la punt tranter la musica classica e romantica.

Culp fatal e passiun
A la fin d'avust 1995 e Myriam Spycher sa preschentada per la davosa gia al public. Igl era ina festa da nozzas en in tschertgel privat e la chantadura era vestgida memia lev per il vent frestg. Il 1. da settember è ella vegnida tschiffada d'ina ferma fevra ed intuitivamain d'in nausch sentiment. Il medi da chasa a Tramelan ha visità ella anc tard il suentermezdi ordaifer il temp da consultaziun ed ha diagnosticà ina bronchitis ch'è vegnida tractada cun antibiotica.
Dus dis pli tard è il termometer muntà fin a sur 40 grads, e las snavurs da fevra l'impedivan da durmir endretg. Ils 7 da settember, suenter ch'ina radiografia aveva confermà il suspect da pneumonia, ha ella stuì desdir in concert en Belgia. Emprims segns da flad curt e prest suenter il svanir dal sentiment en las chommas han alura spert leventà il suspect ch'i pudess sa trair ensemen a l'orizont nivels anc bler pli stgirs che las burascas da l'atun avant porta. Ils 10 da settember ha Myriam infurmà ses geniturs ch'ella na vegnia probablamain prest betg pli a pudair ir. Quella saira è ella sa mudregiada, cun agid da ses bab, ina davosa gia da stgala si en sia chombra. Il di suenter era alura anc la vaschia paralisada e la pazienta profundamain disturbada è vegnida messa en il ospital vischin.
La damaun dals 12 da settember ha purtà la segirezza terribla: omaduas chommas eran cumplettamain paralisadas ed era la bratscha aveva pli e pli fadia da sa mover. En quest ospital ch'era surdumandà cun tals sintoms cumplexs na pudevan las tgirunzas ed ils medis simplamain betg crair ch'ella na possia auzar las chommas e la bratscha senza nagin motiv vesaivel. Ma igl e alura tutti na prest daventa evident ch'i dovria la cussegliaziun dal spezialist: da mezdi han ins transferì la pazienta en in grond ospital d'universitad da la Bassa.

Sin via vers in avegnir intschert
En l'auto d'ambulanza avevi memia pauc oxigen per las difficultads da fladar pli e pli dramaticas, uschia ch'il viadi è daventà ina nova tortura. En la partiziun da tgira intensiva han ins l'emprim supponì in tumor dal tscharvè. La paralisa aveva ussa cuntanschi il lom e 
chaschunava anguschas da mort. La saira ha purtà il salvament: l'attatg a la maschina d'oxigen ha gist anc impedì la mort tras stenscher. Ussa avev'ins chattà la dretga diagnosa: i sa tractava dal terribel sindrom Guillain-Barre. Ma da quel temp na vegnivan las consequenzas da questa malsogna anc betg giuditgadas endretg, ed ils medis avevan segirà a Myriam che la paralisa vegnia danovamain a svanir sco quai ch'ella saja vegnida.
Il sindrom Guillain-Barre è in' inflammaziun successiva da la gnerva e da las ragischs da la gnerva perifera che vegn savens provocada d'ina infecziun da virus. Ella po esser cronica u acuta, sa sviluppa dentant adina en moda progressiva. Quai vul dir ch'il sintom da la malsogna che sa mussa per ordinari pir en la segunda mesadad da la vita è ditg en moviment. Suenter ina fasa da paralisa creschenta poi dar ina midada, la quala ins na po dentant prevair ni concernent il temp ni il decurs da la malsogna.

Durant ils proxims dis è la tetraplegia sa cumplettada fin a las spatlas e la finala fin al chau. Myriam na pudeva betg pli mangiar e la vusch disdiva. Igl era sco in'avischinaziun successiva al text dal davos choral da Bach curt avant sia mort l'onn 1750 “Wenn wir in höchsten Nöten sein”. Ma il fatg ch'ella survegniva avunda aria, la segirezza supponida che l'impediment saja be temporar e las uraziuns han leventà la speranza. Plinavant purtava il bun tractament ed il grond engaschi dal persunal da tgira fritg.

Indizis dal destin
Tschintg emnas suenter l'entschatta da la malsogna è succedì il pitschen miracul. Curt suenter ses anniversari il 1.10.1995 ha la malsogna cumenzà a sa sviluppar enavos: Myriam pudeva puspè auzar il det grond dal maun dretg. Plaun a plaun è il sentiment returnà en la membra superiura; e suenter in'ulteriura emna e mez han ins pudì demontar la maschina d'oxigen. Ma gia sa faschevan valair novas difficultads: cura che la gnerva cumenza a sa regenerar suenter in'attatga da Guillain-Barre datti adina ina ipersensibilitad che po esser ordvart dolurusa. Myriam pativa da dolurs neurogenas extremamain fermas, da nauschs siemis e d'ina bloccada dal magun.
Cura ch'il mender pareva dad esser passà è ella vegnida transferida - suenter set emnas en la staziun intensiva - en in auter ospital. Là han ins pruvà da reactivar la detta, ils mauns e la bratscha. L’apparat digestiv ed ils organs da fladar han danovamain stuì vegnir trenads per pudair reprender lur funcziun oriunda. Cun la terapia èsi dentant reussì dad eliminar ils sintoms da paralisa mo parzialmain.
Perquai è Myriam vegnida transferida in'ulteriura gia vers la mesadad dal schaner 1996, questa giada en ina clinica per neuroreabilitaziun. La han ils medis constatà per l'emprima giada sintoms evidents d'ina paraplegia ed han tramess Myriam a Berna per controllar la spina dorsala en il scanner MRl. Ils maletgs incontestabels da l'apparat da diagnostica han mussa cler e net quai ch'era stà zuppà uschè ditg: l'inflammaziun aveva laschà enavos grevas nattas probablamain irreparablas sin il magugl dal dies.

La fuga
...avevan titulà Händel e Bach en la mesadad dal 18avel tschientaner quel ciclus tonal cumplex che avischina la musica sin basa d'ina structuraziun extrema als cunfins da la matematica. Per Myriam Spycher era s'averta quels dis in'autra fuga, in foss terribel a l'ur da la tragica e da l'existenza umana. Ils 20 da favrer 1996 ha il medi superiur stuì annunziar ad ella ch'il magugl dal dies saja donnegià grevamain e ch'i na saja segir ch'ella survegnia in di puspè sentiment en las chommas.
L'aspectativa deprimenta da forsa mai pli pudair ir ha bittà la Giurassiana uschiglio optimistica en il foss da la desperaziun. Gia ils maletgs da vatgas pasculondas sin ils prads da las Francas Muntognas e l'imaginaziun dal plaz vid sin la tribuna da concert signifitgavan per ella ina vita cumenzada e supprimida - analog a la “Unvollendete” da Franz Schubert, il romanticher tempriv, contemporan da Mendelssohn.
Cun questa cupitgada aveva ella dentant cuntanschì il punct il pli bass e da l'autra vart dal foss gieva la via puspè ensi. Suenter che la clinica da reabilitaziun aveva conuschì la grevezza da l'impediment ha ella annunzià la pazienta en la clinica la pli spezialisada en Svizra per la tgira da paraplegichers. Il Center svizzer dals paraplegichers Nottwil, ch'aveva 
festivà avant in mez onn il tschintgavel anniversari, ha immediat avert sias portas. Ils 13 da matg 1996 è Myriam Spycher arrivada a la riva dal lai da Sempach, umiliada dal destin e tuttina encuraschada d'ina sbrinzla da speranza.

En il Center svizzer dals paraplegichers
Ma era en il CSP han ils spezialists avertì ella da betg far memia grondas speranzas ed han stuì affirmar la trista realitad. Els han fatg quai cun gronda precauziun, uschia che Myriam ha pudì sa disar pass per pass ad ina nova vita en la sutga cun rodas. Parallel a l'ergo- e la fisioterapia intensiva ha la pazienta era survegnì sustegn spiritual, ins ha fatg plans e stabilì relaziuns da confidenza.
La pussaivladad d'era pudair discurrer avertamain davart sia tristezza e sia dolur l'ha da il sentiment dad esser arrivada en il dretg lieu.
L'agid per gidar a sasezza s'exprimiva schizunt en piculezzas dal mintgadi. Il schefmedi e directur da la clinica, dr. med. Guido A. Zäch, al qual ses destin gieva a cor betg mo pervi da l'anniversari communabel, ha intimà Myriam persunalmain da giugar sin il grond piano da concert dal Center.
Sco quai che Johannes Brahms aveva scrit il 1871 la “chanzun dal destin” e gia in onn pli tard la “chanzun dal triumf”, uschia ha Myriam surmunta ils pli grevs mais da sia vita.

Cumbatter e sa cumprovar
Il principal era dentant da sa preparar gia da l'entschatta per il temp suenter la clinica. Il servetsch da cussegliaziun en il Center ha giugà ina rolla eminenta en quel reguard cun sclerir en moda fundada e seriusa ils basegns da la pazienta. Suenter è vegnì elavurà in vast catalog da mesiras ch'ins ha alura realisà cumpetentamain.
Grazia a tut quests accumpagnaments e suenter notgs e notgs da larmas, ha alura puspè ina gia in conuman a Nottwil exprimì il pled uschè impurtant en quest lieu: il “gea” ad ina vita desperada ed unica.
Il conturn d'abitar sin il bain puril dals geniturs e la paralisa da la figlia eran ils puncts da partenza per ils proxims pass.
Il mecanissem è sa mess en moviment: tenor indicaziuns da la partiziun d'ergoterapia ha la firma Orthotec AG furnì meds d'agid mecanics sco ina barra da star en pe ed ina sutga cun rodas ed ha anc adattà quests meds individualmain tenor basegn; il servetsch social ha organisà las uras dad ir cun auto fin a l'examen reussì ed ha dà scleriment a Myriam davart sia situaziun da segiranza; la terapeuta da furmaziun ha sveglià il plaschair da s'exprimer cun colur e penel. Il Center per la construcziun senza obstachels ha surpiglià a partir dal settember 1996 l'entira planisaziun, gestiun e coordinaziun da las vastas adattaziuns da ses domicil per la sutga cun rodas. Tar questas lavurs avev'ins mess quatter prioritads per render accessibel il bain per la sutga cun rodas, senza donnegiar l'aspect caracteristic dal stabiliment: en l'emprim plaun è vegnì installà ina cuschina ed ina duscha cun inventari spezial, l'entrada principala situada pli bass è vegnida amplifitgada cun ina plattafurma d'auzar idraulica e sin las stgalas han ins endrizzà in muntastgalas electric. Ils geniturs han raquintà cun gronda satisfacziun, co che tut las lavurs sajan vegnidas fatgas en strusch dus mais sut la direcziun cumpetenta da l'architect da Muhen. Schizunt ils mastergnants dal lieu èn stads surprais da l'execuziun svelta e cumpetenta da quest'ovra cumplexa.

La fundaziun gida
Las lavurs ordvart charas èn stadas pussaivlas be grazia a la finanziaziun generusa da la Fundaziun svizra per paraplegichers. Contribuziuns che l'Assicuranza d'invaliditad n'ha betg surpiglià u be per part, ha la fundaziun finanzià cumplettamain resp. per part; per las ulteriuras lavurs ha ella concedì in pajament anticipà rembursabel dals custs. Grazia al sustegn da passa in milliun fauturas e fauturs en tut las parts dal pajais han ins danovamain pudì stgaffir premissas supportablas per in singul destin.
Cura che Myriam Spycher ha bandunà la clinica l'october 1996, ha ella pia gia chattà in ambient cunvegnent ed ha pudì s’adattar svelt a sia nova vita. Tut las premissas da construcziun, finanzas e temp eran vegnidas resguardadas. Plinavant avev'ins pudì limitar ad in minimum las immissiuns da construcziun inevitablas.
In accent spezial ha mess la partiziun per la tscherna da la professiun dal CSP: in electroinschigner spezialisà sin la motorica fina per impedids da chaminar ed in biro d'inschigners extern han creà ina ovra da pionier singulara sin plaun internaziunal. Per che la magistra da clavazin passiunada possia pratitgar vinavant sia professiun han els construì en lavur minuziusa in indriz innovativ micro pneumatic, cun il qual Myriam po ussa exequir cun la bucca la funcziun dal pedal dretg dal clavazin (colliar e rinforzar ils tuns u accords).
La finala ha l'Associaziun svizra dals paraplegichers recepì Myriam sco commembra en lur retschas e l'ha demussà ina collegialitad che sa metta en cas da basegn era sin “las rodas davos”. Myriam sa legra era dal barat d'experientschas occasiunal cun las camaratas ed ils camarats dal medem destin. Sper franzos sco lingua da la patria e talian sco lingua da la musica ha ella emprendì il1996 la lingua da la solidaritad.

Il flad da la vita
Ma malgrà tut questas prestaziuns na dastg'ins betg emblidar: Myriam vegn fitg probablamain ad esser paralisada per il rest da sia vita. A l’autezza da la taglia cumenza la strenschida che la prenda era anc oz bler memia baud il flad e la vusch. La carriera planisada sco sopranista sto ussa sa limitar a la instrucziun da clavazin.
Mintga dus fin trais dis senta ella en las chommas ed en il batschigl uschiglio senza sentiment in brischar consumant che la prenda tut la motivaziun. Malgrà che blers amis, parents ed enconuschents dattan confiert, croda ella savens en in stadi d’anim desolà. Lura sa gida ella sezza uschè bain sco quai ch’i va, e cumenza a malegiar – en colurs penetrantas e furmas abstractas – per elavurar ses sentiments e communitgar quai ch’ins na po betg exprimer.
Ma ella n’ha betg anc pers dal tut la speranza che ses motto da la vita saja in di betg pli la chanzun dal Beresina, mabain “Freude, schöner Götterfunke”. In’emprim pass è gia fatg: il directur da la scola da musica St. Imier ha procurà ch’ella possia dar vinavant uras da clavazin. A chasa ed en in local a Tramelan endrizzà tenor ils basegns d’impedids po ella instruir 10 scolaras e scolars ed intermediar insatge che na dovra nagins pes: la libertad dals tuns e dal spiert.
L’appel va a nus tuts d’ans mussar degns da nossa sanadad e da las chaussas pitschnas da la vita.